So, meld mich au mal churz wieder. Han nur welle sägä: wirde denn imfall definitiv en Skistar... ok, de Papi glaubt nonig so dra, aber ICH glaub a MICH! Mit em Papi schaffi nämli alles. Jedes Ränkli, jedes Högerli und jede  Skilift. Ellei hani kei Luscht, s isch ja nur z zweite luschtig. Find ich emel. De Papi hät vor mir nüme möge, hät öpis vo Chrampf im Bei verzellt - sone fuuli Usred. Und am zweite Tag hätter voll d Skischue dihei vergässä. Wenn das nöd e ooooberfuuli Usred isch! Naja, wo ner denn die Skischue ändli uftribe hät, han ich denn kei Luscht meh gha. Grad gar kei Luscht meh, überhaupt gar kei Luscht meh. Er hät denn d Mietski wieder zrugg bracht. Mer verschiebed jetzt mini Karriereplän uf nächst Jahr - de Winter isch  au ohni Ski lässig gsi!!! Jetzt froi ich mich uf de Früelig!!!